b'\n_START_ARTICLE_\nRen\xc3\xa9 Higuita\n_START_PARAGRAPH_\nJos\xc3\xa9 Ren\xc3\xa9 Higuita Zapata (s. 28. elokuuta 1966 Medell\xc3\xadn, Kolumbia) on kolumbialainen jalkapallomaalivahti. _NEWLINE_Seurajoukkueurallaan Higuita pelasi Millonariosissa (Bogot\xc3\xa1, 1985), Atl\xc3\xa9tico Nacionalissa (1986\xe2\x80\x931992 ja uudelleen 1994\xe2\x80\x931997), Real Valladolidissa (1991\xe2\x80\x931992), Tiburones Rojos de Veracruzissa (1997\xe2\x80\x931998), Independiente Medell\xc3\xadniss\xc3\xa4 (1999\xe2\x80\x932000), Real Cartagenassa (2000\xe2\x80\x932001), Atl\xc3\xa9tico Juniorissa (2001\xe2\x80\x932002) ja Aucasissa (2004). Maansa maajoukkueessa h\xc3\xa4n pelasi 69 ottelua ja teki niiss\xc3\xa4 kolme maalia._NEWLINE_Higuita tunnettiin v\xc3\xa4rikk\xc3\xa4\xc3\xa4n\xc3\xa4 maalivahtina, jonka uran varrelle sattui monenlaisia eriskummallisia tapahtumia. H\xc3\xa4n ei kaihtanut ottaa riskej\xc3\xa4 pelikent\xc3\xa4ll\xc3\xa4 ja h\xc3\xa4net tunnettiinkin lempinimell\xc3\xa4 El Loco, hullu. Higuitalle luonteenomaista oli joukkueensa pit\xc3\xa4ess\xc3\xa4 palloa vahvanoloisesti hallussaan pelata hyvin korkealla; jopa puolikent\xc3\xa4ss\xc3\xa4, enemm\xc3\xa4nkin varmistavana puolustajana kuin maalivahtina, luottaen siihen, ett\xc3\xa4 h\xc3\xa4nen joukkueensa pystyisi pit\xc3\xa4m\xc3\xa4\xc3\xa4n pallon hallussaan pelaten "yhden miehen kentt\xc3\xa4ylivoimalla". Toinen uhkarohkea taktiikka, jota h\xc3\xa4n harrasti oli yksitt\xc3\xa4isten pistohy\xc3\xb6kk\xc3\xa4ysten tapahtuessa juosta vauhdilla irti p\xc3\xa4\xc3\xa4sem\xc3\xa4ss\xc3\xa4 olevaa pelaajaa vastaan, luottaen siihen, ett\xc3\xa4 t\xc3\xa4m\xc3\xa4 hermostuksissaan tekisi jonkin k\xc3\xa4sittelyvirheen, sen sijaan ett\xc3\xa4 ohittaisi Higuitan ja p\xc3\xa4\xc3\xa4sisi tyhj\xc3\xa4n maalin eteen. Maalivahdiksi Higuitalla oli huomattava juoksu- ja reaktionopeus sek\xc3\xa4 kyky lukea vastustajan kehoa, joten h\xc3\xa4n ei ollut helppo harhautettava._NEWLINE_Higuita usein my\xc3\xb6s laukaisi joukkueensa rangaistuspotkut, luottaen kykenev\xc3\xa4ns\xc3\xa4 lukemaan vastustajan maalivahdin tyylin. Higuita on tunnettu my\xc3\xb6s niin sanotusta skorpionipotkustaan, jolla h\xc3\xa4n torjui vuonna 1995 Jamie Redknappin laukauksen yst\xc3\xa4vyysottelussa Englantia vastaan. 1990 MM-kisoissa Higuita kuljetti ottelussa Kamerunia vastaan pallon 40 metriin maalilta kunnes menetti sen yritt\xc3\xa4ess\xc3\xa4\xc3\xa4n harhauttaa Roger Millaa, joka maalillaan pudotti Kolumbian jatkosta._NEWLINE_Vuonna 1993 Higuita istui seitsem\xc3\xa4n kuukautta vankilassa ep\xc3\xa4iltyn\xc3\xa4 osallisuudesta kolumbialaisten huumeparonien Pablo Escobarin ja Carlos Molinan toimiin liittyneeseen kidnappaustapaukseen. Vankilatuomion johdosta h\xc3\xa4nelt\xc3\xa4 j\xc3\xa4iv\xc3\xa4t v\xc3\xa4liin 1994 MM-kilpailut. Vuonna 2002 pelatessaan Atl\xc3\xa9tico Juniorissa h\xc3\xa4n k\xc3\xa4r\xc3\xa4hti kokaiinin k\xc3\xa4yt\xc3\xb6st\xc3\xa4 ja sai kuuden ottelun pelikiellon, ja uudelleen vuonna 2004, jonka j\xc3\xa4lkeen sai potkut ecuadorilaisesta Aucasin joukkueesta. Vuonna 2007 Higuita on esiintynyt venezuelalaisen Guaros de Laran riveiss\xc3\xa4.'